CELEX: 32006R2003
Language: sk
Date: 2006-12-21 00:00:00
Title: Nariadenie Komisie (ES) č. 2003/2006 z  21. decembra 2006 , ktorým sa ustanovujú podrobné pravidlá financovania výdavkov súvisiacich so spoločnou organizáciu trhu s výrobkami rybolovu a akvakultúry z Európskeho poľnohospodárskeho záručného fondu (EPZF)

28.12.2006   
            
            
               SK
            
            
               Úradný vestník Európskej únie
            
            
               L 379/49
            
         
      NARIADENIE KOMISIE (ES) č. 2003/2006
   z 21. decembra 2006,
   ktorým sa ustanovujú podrobné pravidlá financovania výdavkov súvisiacich so spoločnou organizáciu trhu s výrobkami rybolovu a akvakultúry z Európskeho poľnohospodárskeho záručného fondu (EPZF)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 104/2000 zo 17. decembra 1999 o spoločnej organizácii trhov s výrobkami rybolovu a akvakultúry (1), a najmä na jeho článok 35 ods. 3,
   keďže:
   
               (1)
            
            
               V článku 3 ods. 2 písm. f) nariadenia Rady (ES) č. 1290/2005 z 21. júna 2005 o financovaní Spoločnej poľnohospodárskej politiky (2) sa ustanovuje, že EPZF financuje centralizovaným spôsobom výdavky súvisiace s trhmi rybného hospodárstva.
            
         
               (2)
            
            
               V článku 35 nariadenia (ES) č. 104/2000 sa uvádzajú druhy výdavkov vzniknutých členským štátom.
            
         
               (3)
            
            
               Financovanie týchto výdavkov sa riadi pravidlami centralizovaného priameho riadenia medzi Komisiou a členskými štátmi.
            
         
               (4)
            
            
               S cieľom zabezpečiť dodržiavanie správneho finančného hospodárenia s fondmi Spoločenstva a ochraňovať finančné záujmy Spoločenstva sa v nariadení (ES) č. 1290/2005 stanovujú určité povinnosti členských štátov týkajúce sa riadenia a kontroly týchto fondov, ako aj poskytovania informácií o ich právnom a administratívnom rámci na splnenie týchto povinností a vymáhanie neoprávnene vyplatených súm v prípade objavenia nezrovnalostí v riadení týchto fondov. Finančné záujmy Spoločenstva v súvislosti s výdavkami financovanými podľa článku 35 nariadenia (ES) č. 104/2000 sú taktiež ochraňované príslušnými pravidlami vzťahujúcimi sa k ochrane týchto záujmov v nariadení Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), nariadení Európskeho parlamentu a Rady (ES) č. 1073/1999 z 25. mája 1999 o vyšetrovaniach vykonávaných Európskym úradom pre boj proti podvodom (OLAF) (4), nariadení Rady (Euratom, ES) č. 2185/96 z 11. novembra 1996 o kontrolách a inšpekciách na mieste, vykonávaných Komisiou s cieľom ochrany finančných záujmov Európskych spoločenstiev pred spreneverou a inými podvodmi (5) a nariadení Rady (ES, Euratom) č. 2988/95 z 18. decembra 1995 o ochrane finančných záujmov Európskych spoločenstiev (6).
            
         
               (5)
            
            
               S cieľom zabezpečiť riadne riadenie finančných tokov, najmä z dôvodov, že samotné členské štáty v prvom rade poskytujú finančné prostriedky na pokrytie výdavkov uvedených v článku 35 nariadenia (ES) č. 104/2000, by členské štáty predtým, ako Komisia uhradí na polročnom základe ich výdavky, mali zhromaždiť príslušné informácie týkajúce sa výdavkov a poskytnúť ich Komisii spolu s vyhlásením o výdavkoch.
            
         
               (6)
            
            
               Komisia by mala polročne uhradit’ preplatky členským štátom na základe týchto vyhlásení o výdavkoch a priložených sprievodných dokladov.
            
         
               (7)
            
            
               Tieto informácie by sa mali zasielať elektronicky s cieľom umožniť Komisii účinné využitie informácií od členských štátov.
            
         
               (8)
            
            
               Aby sa predišlo uplatňovaniu rozličných prevodových kurzov na pomoc vyplatenú organizáciám výrobcov v menách iných ako euro na jednej strane a vo vyhláseniach o výdavkoch na druhej strane, príslušné členské štáty by mali uplatňovať rovnaký prevodový kurz vo svojich vyhláseniach o výdavkoch ako je prevodový kurz, ktorý sa uplatňuje pri platbách príjemcom. Uplatniteľné prevodové kurzy sa musia stanoviť podľa operatívnych udalostí stanovených v nariadení Komisie (ES) č. 1925/2000 stanovujúcom operatívne udalosti pre prevodné kurzy, ktoré sa majú uplatňovať pri výpočtoch určitých čiastok zabezpečených mechanizmami stanovenými nariadením Rady (ES) č. 104/2000 o spoločnej organizácii trhu s produktmi rybolovu a akvakultúry (7).
            
         
               (9)
            
            
               S cieľom stanoviť právny základ pre platby vykonané v prvom referenčnom období, je vhodné uplatňovať toto nariadenie so spätným účinkom od 16. októbra 2006,
            
         PRIJALA TOTO NARIADENIE:
   Článok 1
   Predmet
   V tomto nariadení sa ustanovujú podrobné pravidlá uplatňovania nariadenia Rady (ES) č. 104/2000, pokiaľ ide o financovanie výdavkov, ktoré vznikli členským štátom súvisiacich so spoločnou organizáciu trhov s výrobkami rybolovu a akvakultúry z Európskeho poľnohospodárskeho záručného fondu (EPZF).
   Článok 2
   Vymedzenie pojmov
   Na účely tohto nariadenia sa uplatňujú tieto pojmy:
   „Výdavky“ znamenajú výdavky vzniknuté členským štátom uvedené v článku 35 ods. 1 nariadenia (ES) č. 104/2000.
   Článok 3
   Príslušný orgán
   Každý členský štát určí svoj príslušný orgán na implementáciu tohto nariadenia a informuje o nich Komisiu.
   Článok 4
   Vyhlásenia o výdavkoch
   1.   Každý členský štát vypracuje vyhlásenie o výdavkoch podľa vzoru v prílohe. Vyhlásenie o výdavkoch pozostáva z výkazu rozčleneného podľa nomenklatúry rozpočtu Európskych spoločenstiev a podľa druhu výdavkov na základe podrobnej nomenklatúry dostupnej členským štátom. Pozostáva z:
   
               a)
            
            
               výdavkov vzniknutých počas predchádzajúceho šesťmesačného referenčného obdobia;
            
         
               b)
            
            
               celkových výdavkov od začiatku finančného roka do konca predchádzajúceho šesťmesačného referenčného obdobia.
            
         2.   Každý členský štát zhromaždí príslušné informácie týkajúce sa vyhlásenia o výdavkoch.
   3.   Referenčné obdobia zahŕňajú šesť mesiacov od 16. októbra do 15. apríla a od 16. apríla do 15. októbra.
   4.   Vyhlásenie o výdavkoch môže zahŕňať sumy vyhlásené za predchádzajúce referenčné obdobia.
   5.   Príslušné orgány členských štátov predložia Komisii svoje vyhlásenia o výdavkoch spolu s informáciami uvedenými v odseku 2 elektronickou cestou, najneskôr do 10. mája a 10. novembra v uvedenom poradí.
   Článok 5
   Polročné platby
   1.   Komisia poskytne členským štátom rozpočtové prostriedky potrebné na financovanie výdavkov vo forme polročných náhrad (ďalej len „polročné platby“).
   Sumy polročných platieb sa stanovia na základe vyhlásení o výdavkoch predložených členskými štátmi v súlade s článkom 4.
   2.   Polročné platby sa každému členskému štátu vyplatia do 60 dní po tom, čo Komisia od členských štátov obdrží úplné vyhlásenie o výdavkoch. Vyhlásenie sa považuje za úplné v prípade, že Komisia do 30 dní od prijatia vyhlásenia nevyžaduje dodatočné informácie.
   3.   Pokiaľ nedôjde k prevodu polročných platieb zo strany Komisie, poskytujú prostriedky potrebné na úhradu výdavkov členské štáty.
   Článok 6
   Uplatniteľné prevodové kurzy
   Ako prevodový kurz, ktorý členské štáty používajú pre svoje vyhlásenia o výdavkoch sa použije aktuálny prevodový kurz stanovený Európskou centrálnou bankou (ECB) pred dňom príslušných operatívnych udalostí, ako je uvedené v nariadení (ES) č. 1925/2000.
   Článok 7
   Nadobudnutie účinnosti a uplatňovanie
   Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
   Uplatňuje sa od 16. októbra 2006.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 21. decembra 2006
      
         
            Za Komisiu
         
         Joe BORG
         
         
            člen Komisie
         
      
   
   
      (1)  Ú. v. ES L 17, 21.1.2000, s. 22. Nariadenie naposledy zmenené a doplnené nariadením (ES) č. 1759/2006 (Ú. v. EÚ L 335, 1.12.2006, s. 3).
   
      (2)  Ú. v. EÚ L 209, 11.8.2005, s. 1. Nariadenia naposledy zmenené a doplnené nariadením (ES) č. 320/2006 (Ú. v. EÚ L 58, 28.2.2006, s. 42).
   
      (3)  Ú. v. ES L 248, 16.9.2002, s. 1.
   
      (4)  Ú. v. ES L 136, 31.5.1999, s. 1.
   
      (5)  Ú. v. ES L 292, 15.11.1996, s. 2.
   
      (6)  Ú. v. ES L 312, 23.12.1995, s. 1.
   
      (7)  Ú. v. ES L 230, 12.9.2000, s. 7.
   
      PRÍLOHA
      VYHLÁSENIE O VÝDAVKOCH
      Údaje rozčlenené podľa nomenklatúry rozpočtu Európskych spoločenstiev a podľa druhu výdavkov
      Obsah vyhlásenia o výdavkoch, ktoré sa má zaslať Komisii elektronickou poštou
      Záhlavie vyhlásenia
      Záhlavie vyhlásenia obsahuje:
      
                  —
               
               
                  identifikačný kód druhu správy a členského štátu zasielajúceho údaje. (Poznámka: Využije sa na overenie, či užívateľ zasielajúci vyhlásenie má skutočne oprávnenie na vykonanie tejto činnosti v mene príslušného členského štátu). Identifikačný kód Vám zašle Komisia,
               
            
                  —
               
               
                  obdobie výdavkov pokryté v rámci vyhlásenia,
               
            
                  —
               
               
                  jazyk vyhlásenia.
               
            Vlastné vyhlásenie
      Vlastné vyhlásenie zahŕňa pre každú podpoložku nomenklatúry EPZF tieto údaje:
      
                  —
               
               
                  identifikačný kód podpoložky (napr. 110201002610033),
               
            
                  —
               
               
                  znenie podpoložky v jazyku, ktorý bol zvolený v záhlaví vyhlásenia,
               
            
                  —
               
               
                  sumu vyhlásenú za príslušné obdobie (N) a súhrnnú sumu vyhlásenú od začiatku finančného roka. Všetky sumy musia byť vyhlásené v eurách.
               
            Záver vyhlásenia
      Za zoznamom všetkých podpoložiek sa uvedú tieto údaje:
      
                  —
               
               
                  celková suma vyhlásená za príslušné obdobie (N) a celková súhrnná suma vyhlásená od začiatku finančného roka,
               
            
                  —
               
               
                  poznámky.
               
            Skladba správy
      
         
      Opis jednotlivých polí
      
                  Názov
               
               
                  Formát
               
               
                  Opis
               
            
                  Záhlavie vyhlásenia: výskyt údajov = 1
                  
               
            
                  [IDENTIFICATION] *
               
               
                   
               
               
                  Identifikačný kód pridelený GR FISH
               
            
                  [PERIOD] *
               
               
                  Dátum (RRRRMM)
               
               
                  Obdobie výdavkov
               
            
                  [LANGUAGE] *
               
               
                  (2 znaky)
               
               
                  Kód ISO pre jazyk
               
            
                  Vlastné vyhlásenie: výskyt údajov = 1 až n
                  
               
            
                  [SUBITEM] *
               
               
                  Číslo (15)
               
               
                  Podpoložka
               
            
                  [DESCRIPTION] *
               
               
                  Ľubovoľný text (600)
               
               
                  Znenie podpoložky
               
            
                  [AMOUNT ] *
               
               
                  Číslo (15,2)
               
               
                  Vyhlásená suma
               
            
                  [AMOUNT CUMUL] *
               
               
                  Číslo (15,2)
               
               
                  Súhrnná suma
               
            
                  Záver vyhlásenia: výskyt údajov = 1
                  
               
            
                  [AMOUNT TOT ] *
               
               
                  Číslo (15,2)
               
               
                  Celková vyhlásená suma
               
            
                  [AMOUNT CUMUL TOT] *
               
               
                  Číslo (15,2)
               
               
                  Celková súhrnná suma
               
            
                  [COMMENT]
               
               
                  Ľubovoľný text (80)
               
               
                  Poznámky
               
            
                  
                     Polia označené hviezdičkou sú povinné.
                  
               
            Príklad